七月旦日晚登湘南樓
作者：張栻
朝代：宋

paragraphs: 又書稍去眼，日夕進微凉。
高樓一徙倚，清風爲我長。
漁父蔭深樾，歸人度浮梁。
仰看河漢明，俯視羣山蒼。
平生會心處，於此故難忘。
舊聞水東勝，巖巒發天藏。
豈無一日暇，勇往聊徜徉。
民瘼未渠補，況敢懷樂康。
天邊雲物佳，似復爲雨祥。
秋成儻可期，歲晚或自强。
當從農家鼓，一歷水雲鄉。